Imtella' Ġunju 3, 2021 Rapport: Massimo Axisa Bdiet tinstema' fil-Qorti l-kumpilazzjoni tax-xhieda fil-konfront tal-eks Direttur Maniġerjali ta' Allied Newspapers, Adrian Hillman, akkużat b'sensiela ta' reati finanzjarji fosthom ħasil ta' flus, frodi, dikjarazzjonijiet foloz u tixħim. Fis-seduta tal-lum il-Maġistrat Donatella Frendo Dimech ikkonkludiet li tressqu biżżejjed provi sabiex Hillman, li ġie estradit lejn Malta nhar il-Ġimgħa mir-Renju Unit, jitpoġġa taħt att t'akkuża. Intant fix-xhieda li tressqu llum, l-Ispettur Joseph Xerri mit-Taqsima tar-Reati Finanzjarji, qal li Hillman flimkien ma' Vincent Buhagiar, li kien Chairman ta' Progress Press li tippubblika Times of Malta, ħadmu flimkien sabiex jiffrodaw lill-kumpanija. Huwa qal li l-magni tal-istampar li nxtraw minn Keith Schembri għall-Progress Press ħalla profitt sostanzjali li mbagħad inqasam bejn Hillman innifsu, Vince Buhagiar, Keith Schembri u l-kontrollatur finanzjarju ta' Kasco, Malcolm Scerri. L-Ispettur Xerri żied jixhed li l-awdituri forensiċi kkonkludew li l-'commissions' li ngħataw mingħand Schembri tqassmu bħala tixħim u li fl-accounts kienu jitniżżlu bħala miżati għall-konsulenzi. Fil-fatt, Schembri allegatament ħallas lil Hillman €650,000 bl-esperti forensiċi iżda jgħidu li t-total jista' jkun li anke qabeż il-€1 miljun. Ix-xhud kompla li kien lura fl-2013 meta l-Progress Press irċeviet €1.5 miljun f'għajnuna mingħand il-Malta Enterprise biex ikopru parti minn nefqa ta' €5.5 miljun li nefqet il-Progress Press f'apparat ġdid. L-Ispettur Xerri qal li nstabet lista fuq il-computers ta' Kasco Group ta' kif għandhom jinqasmu l-profitti bejn il-benefiċjarji li kienu Hillman, Noel Galea mill-Progress Press kif ukoll Simon Poulton u Malcolm Scerri mill-Kasco. Madanakollu meta mistoqsi mill-Pulizija, Galea kkonferma li qatt ma ħa 'commissions' u mill-analiżi tat-tranżazzjonijiet jirriżulta li fil-kont ta' Hillman li kellu f'Zenith daħlu biss flus mingħand Schembri u l-kumpaniji 'offshore' tiegħu. Mistoqsi jekk huwiex infurmat li d-deċiżjoni li jinxtraw il-magni kinitx approvata mill-bord kollu kemm hu, u mhux ta' Hillman waħdu, l-Ispettur Xerri ikkonferma iżda qal li l-proċess kien ivvizzjat. Fil-fatt spjega kif Brian Tonna u Karl Cini minn Nexia BT kienu ffabbrikaw dokumenti sabiex jiġġustifikaw dawn it-tranżazzjonijiet. Lill-Pulizija l-kontrollatur finanzjarju ta' Progress Press, Claude Licari, qal li kien qajjem b'mod informali l-kwistjoni ta' tranżazzjonijiet skorretti, iżda mewwet il-kwistjoni wara li awdituri indipendenti kkonkludew li ma kien hemm xejn ħażin.